สั่งพาณิชย์จังหวัดยกระดับการตรวจสต๊อกน้ำมันปาล์มต่อเนื่อง ตามข้อสั่งการของนายกรัฐมนตรี
นายวัฒนศักย์ เสือเอี่ยม อธิบดีกรมการค้าภายใน กล่าวถึงกรณีที่พลเอก ประยุทธ์ จันทร์โอชา นายกรัฐมนตรี ได้มีข้อสั่งการให้หน่วยงานที่เกี่ยวข้องใช้โมเดลการเช็คสต๊อกน้ำมันปาล์ม คล้ายคลึงกับการเช็คสต๊อกสุกร หลังจากราคาปาล์มน้ำมันและน้ำมันปาล์มในปัจจุบันพุ่งสูงขึ้น ว่า ในช่วงที่ผ่านมากระทรวงพาณิชย์ได้ลงพื้นที่ติดตามสถานการณ์อยู่แล้ว แต่ปัจจุบันได้มีการยกระดับให้มาตรการมีความเข้มงวดมากยิ่งขึ้น โดยสั่งให้พาณิชย์จังหวัดรายงานตัวเลขสต๊อก ต่อคณะกรรมการกลางว่าด้วยราคาสินค้าและบริการเป็นประจำทุกเดือน เพื่อติดตามสถานการณ์น้ำมันปาล์มดิบในประเทศว่ามีปริมาณเท่าใด ขณะเดียวกัน ขอความร่วมมือผู้ประกอบการ สมาคมโรงกลั่นน้ำมัน พยายามตรึงราคาน้ำมันปาล์มบรรจุขวดให้นานที่สุด ยอมรับว่า สถานการณ์ราคาผลปาล์มปีนี้ปรับตัวสูงถึง 12 บาทต่อกิโลกรัม แต่เนื่องด้วยขณะนี้ผลผลิตปาล์มเริ่มกระจายออกสู่ตลาด ทำให้ราคาเริ่มปรับตัวลดลงมาบ้าง โดยคาดว่า ในช่วงเดือนกุมภาพันธ์นี้ จะมีปริมาณผลปาล์มออกสู่ตลาดมากขึ้น ประกอบกับสถานการณ์ปัจจุบันหลายประเทศเริ่มผ่อนคลายมาตรการส่งผลให้มีแรงงานเริ่มกลับเข้าไปเก็บผลปาล์มได้ ทำให้มีผลปาล์มในระบบเพิ่มมากขึ้น ซึ่งเชื่อว่าจะช่วยให้ราคาน้ำมันปาล์มปรับลดลง